**Gledališka skupina Kofetarji** Društva upokojencev Lendava je bila ustanovljena leta 2008 in se že istega leta predstavila s svojo prvo igro z naslovom Kofetarji. V 15 letih delovanja je skupina predstavila šest iger: Kofetarji, En hribček bom kupil, Gremo na morje, Oporoka, Smo, kar smo in Vsakemu svoje. Igrajo tako v domači občini kot širše, v Pomurju in celo v Murskem Središću na Hrvaškem. Zadnja predstava, Resno moteni, je bila premierno izvedena januarja letos in je ponovno napolnila gledališko in koncertno dvorano v Lendavi, kar priča o priljubljenosti in povezanosti skupine z domačimi gledalci.

Skupina je od začetka svoje poti navduševala tudi mlajše generacije z božičnimi pravljicami, kot so Julija in prijatelj Muri, Sneguljčica malo drugače, Čudežno darilo, Božičkov pevski zbor, Mojca pokrajculja, Čigava bo jelka in Ne bojte se volka. V pravljicah so nasmejali in razveselili otroke v vrtcih in osnovnih šolah, kar je dodalo poseben pečat njihovim nastopom.

Poleg pravljic so Kofetarji redno nastopali s skeči, kot so Na pavzi, Hadik banka, Tri generacije, Preljuba soseda in Inšpektor, ter štirikrat organizirali prireditve Smejmo se s Kofetarji, ki so pritegnile številne gledalce in nastopajoče iz širšega pomurskega in čezmejnega območja.

Skupina je v teh letih vključila kar 44 igralcev, ki so z obilo elana in entuziazma v 15 letih bogatili kulturni utrip našega mesta. Čeprav gre za amatersko gledališko skupino, je s svojimi predstavami vedno napolnila gledališko in koncertno dvorano v Lendavi. To je dokaz, da z dobrim vodenjem mladih domačih režiserjev in ob podpori lokalnih institucij lahko taka gledališka skupina popestri kulturno dogajanje v Lendavi.

Delovanje Kofetarjev je nepogrešljiv del kulturnega življenja v Lendavi in pomemben zgled za mlajše generacije, ki si bodo morda želele tudi same stopiti na gledališki oder.